text: Llibreria Al·lots: 09.2009
  Ressenyes flash - Setembre 2009
  Títol: La màgia de les paraules
  Autor: Maria Mercè Marçal
  Il•lustrador: Carme Queralt
  Edició: Baula, 2004
  Edat: a partir de 6/8 anys
  Títol: Anem de colònies
  Edició: Baula, 2006
  Encara que a les biblioteques la majoria de llibres de poesia acabin encabits tots en el mateix calaix, dos llibres com aquests demostra que no tota la poesia és per tots els infants, independentment de la seva edat (lectora). Mentre el llibre de la Lola Casas és molt planer, i conté endevinalles i textos rimats per infants molt petits, que poden llegir fins i tot tots sols i servir com a introducció a la poesia, en canvi el de la Maria Mercè Marçal ja pren una mica més de volada, i pot resultar més hermètic si no se li dóna a l'infant en el moment apropiat.
  Títol: Sumergirse en el agua
  Il•lustrador: Irene Fra
  Edició: Anaya, 2008
  Premi SGAE de teatre infantil i juvenil. L'autora parteix d'una notícia apareguda als diaris sobre la mort d'un noi a una piscina. Tot i que parla d'uns fets molt violents no cau en la truculència. El text pot donar peu a una discussió interessant, perquè planteja moltes preguntes, especialment sobre les motivacions dels personatges.
  Té un apartat de suggerències de representació, escrits per la pròpia autora, amb una gran qualitat literària.
  Títol: La araña y yo
  Il•lustrador: Manuel G. Vicente (fotografies)
  Temàtica: Cos humà + Fruites
  Una nena explica el viatge que fa una aranya caiguda del cel pel seu cos, i va comparant els llocs per on passa (des del dit del peu, fins els cabells), amb diferents fruites. Tot i que tant la idea com el text i les comparacions són molt poètiques, l'estètica/plasmació en els muntatges fotogràfics que s'han triat per il•lustrar el text queden pobres en comparació. El disseny de pàgina és poc atractiu, tant pel muntatge com per la disposició dels elements, i acabem amb la sensació d'un llibre desaprofitat, que podria haver donat molt més joc si formalment s'hagués triat una altra plasmació.
  Títol: Gènesi
  Edició: Estrella Polar (Grup 62)
  Temàtica: Ciència ficció / Futurista
  Gènesi ens presenta un futur on la humanitat s'ha vist reclosa en una sèrie d'illes, ja que la resta del planeta resulta inhabitable. Les illes són fortament vigilades, i el personal encarregat de la vigilància té ordres de matar qualsevol que intenti travessar les fronteres. Sobre aquest rerafons té lloc la novel•la, que consisteix en un diàleg entre una noia i el seu examinador. Ella està presentant una mena de tesi o investigació sobre un vigilant que va deixar passar una persona i que va ser reclòs en un centre i utilitzat en un programa d'educació de robots. A mesura que el diàleg avança, anirem descobrint més sobre aquest personatge i perquè va ser important, i com més ens acostem al final més s'anirà desvetllant i accelerant la trama, fins arribar al sorprenent desenllaç.
  Tot i que es pot fer una mica pesat al començament, és important donar-li una oportunitat, perquè realment com més anem llegint, més ens anirà atrapant, i el final és indispensable per entendre la novel•la
  Títol: En Bunyol, en Bitxo i en Bartomeu
  Autor: Carles Pujalte
  Il•lustrador: Bernat Rocabert
  En aquest àlbum, els tres personatges del títol (un drac, un ós i una guineu), que han perdut tots tres alguna cosa (les potes, l'escalfor del cos i la personalitat), s'ajunten per ajudar-se els uns als altres a trobar allò que, de fet, els han robat. El final del llibre és obert, ja que tindrà una continuació on, suposadament, sabrem qui s'ha emportat allò que els hi falta i com s'ho faran per recuperar-ho.
  Al final del llibre ens explica que en l'elaboració de les il•lustracions i ha col•laborat un infant, i això de fet explica el caràcter infantil de les mateixes.
  Títol: La canción de Shao Li
  El llibre explica la història de la Natàlia, una nena de 12 anys que es vol presentar a un concurs de televisió cantant la cançó d'una altra nena, la Shao Li, que havia estat amiga seva mentre es trobaven en un centre d'acollida. El concurs té lloc a Londres, i quan la Natàlia arriba amb els seus pares i el seu germà, els dos nens es perden al metro. A partir d'aquí, la història se centra en les aventures i desventures de la Natàlia per trobar els estudis on tindrà lloc el concurs. Al final se'ns desvetllarà un sorprenent final, del qual només direm que els "reality shows" tenen un paper fonamental.
  El llibre és molt poc creïble/versemblant i es fa força pesat i poc emocionant, tot i el cúmul d'aconteixements als quals s'ha d'enfrontar la protagonista.
  Nova secció! Ressenyes flash
  Hola a tothom, lectors i lectores!
  Us volem presentar una nova secció d'aquest blog: les ressenyes flash.
  A les tertúlies que fem un cop al mes a la llibreria, presentem i parlem de molts llibres que després no queden reflectits en aquest blog perquè les persones que els comenten no s'animen a escriure una ressenya (cosa ininteligible, perquè és molt fàcil, es fa en un moment, i a més és una pràctica molt bona d'escriptura! Es nota molt que els estic intentant convèncer perquè s'animin? XD).
  A partir d'ara, intentarem posar-hi remei fent un resum del que s'ha comentat sobre els diferents llibres a la tertúlia. Les ressenyes no seran tan extenses com les que hem vingut fent fins ara, i posarem tots els llibres comentats cada mes en una mateixa entrada, però incorporarem els llibres als índexs de la columna de la dreta, i pensem que, tot i la brevetat, us proporcionarem una mica d'informació sobre més títols, i d'alguna manera us podrà fer servei.
  Si teniu alguna idea per millorar aquesta (o qualsevol altra secció del blog) us convidem a fer-ho sempre que volgueu, als comentaris o a través del correu electrònic.